
Nr. 18745/12.12.2022
REFERAT DE APROBARE

a proiectului de hotărâre privind aprobarea Planului de acţiune locală pentru incluziunea comunităţii de romi la nivelul comunei Cornetu, judeţul Ilfov, în perioada 2022 – 2027 şi pentru înfiinţarea Grupului de Lucru Local (GLL)
I. Regulamentul privind prevederile comune (CPR) privind politica de coeziune a UE pentru perioada 2021-2027 a stabilit un set de condiții favorizante tematice și orizontale. Spre deosebire de condiționalitățile specifice cadrului financiar multianual 2014-2020, noile condiții favorizante trebuie să fie aplicate și monitorizate pe parcursul întregii perioade de implementare. De asemenea, de îndeplinirea acestora va depinde posibilitatea declarării cheltuielilor care cad sub incidența obiectivelor specifice și sunt în legătură cu respectivele condiții favorizante. Astfel, una dintre condiții se referă la existența unei Strategii Naționale de Incluziune a Romilor (SNIR). 
În România, prin H.G. nr. 560/2022
 a fost aprobată Strategia Guvernului României de incluziune a cetăţenilor români aparţinând minorităţii rome pentru perioada 2022-2027 (Strategia); aceasta  transpune prevederile Directivei 43/2000/CE de punere în aplicare a principiului egalității de tratament între persoane, fără deosebire de rasă sau origine etnică și ale Directivei nr. 78/2000/CE de creare a unui cadru general în favoarea egalității de tratament în ceea ce privește încadrarea în muncă și ocuparea forței de muncă.

De asemenea, la elaborarea Strategiei, au fost avute în vedere recomandările din noul Cadru strategic al UE privind romii: egalitate, incluziune și participare, publicat în 07 octombrie 2020, care este însoțit de Recomandarea Consiliului UE și prevede o cooperare strânsă între Comisie și Statele Membre în domeniul incluziunii sociale a romilor.

În Strategie, la pct. 9 - Implementare, monitorizarea şi evaluarea, la subpunctul 9.1. sunt definite instituţiile responsabile. Astfel, se stipulează că ″Implementarea Strategiei se bazează pe partajarea responsabilităţilor instituţionale, după cum urmează: 

   - la nivel local, unde autorităţile care implementează Strategia sunt primarul şi Consiliul Local. (…)″, iar la subpunctul 9.2.2. - Implementarea Strategiei la nivel Local, ″La nivel local, implementarea măsurilor din Strategie este asigurată de Primar, în calitate de autoritate executivă, şi de Consiliul Local, în calitate de autoritate deliberativă la nivel local, ambele având ca atribuţii asigurarea respectării drepturilor şi libertăţilor fundamentale ale cetăţenilor şi punerea în aplicare a legislaţiei în vigoare.″

Tot în cuprinsul Strategiei se prevede că ″Primăriile vor înainta Planul de acţiune locală pentru incluziunea comunităţilor de romi spre analiză şi adoptare prin Hotărâre a Consiliilor Locale, inclusiv alocarea de resurse financiare de la bugetul local pentru implementarea măsurilor stipulate în acest plan.″

II. Prin adresa nr. GR/13084 din 25.11.2022, Instituţia Prefectului – Judeţul Ifov ne solicită transmiterea – până la data de 30.12.2022 – a Planului de acţiune locală pentru incluziunea comunităţii de romi (s.n. la nivelul Comunei Cornetu, judeţul Ilfov), aprobat prin hotărâre a Consiliului local al comunei Cornetu, judeţul Ilfov.
Planul (în proiect) a fost elaborat de către un colectiv constituit sub coordonarea Secretarului General al comunei Cornetu, judeţul Ilfov şi este anexat proiectului de hotărâre.

În acest context, apreciez legal, necesar și oportun proiectul de hotărâre, în forma prezentată, drept pentru care îl supun dezbaterii și aprobării Consiliului local.

PRIMAR,
Adrian Eduard STOICA
� Publicată în Monitorul Oficial al României nr 450 din 05.05.2022.





